รัฐบาลไทย-ข่าวทำเนียบรัฐบาล-รมช.ศธ.(ศ.คลินิก นพ.อุดม คชินทร) ตรวจเยี่ยมโรงเรียนร่วมพัฒนา จ.ชัยนาท -  นครสวรรค์
วันศุกร์ที่ 31 สิงหาคม 2561
รมช.ศธ.(ศ.คลินิก นพ.อุดม คชินทร) ตรวจเยี่ยมโรงเรียนร่วมพัฒนา จ.ชัยนาท -  นครสวรรค์
ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ลงพื้นที่ตรวจเยี่ยมโรงเรียนในโครงการโรงเรียนร่วมพัฒนา (Partnership School) ที่โรงเรียนวัดสิงห์ จังหวัดชัยนาท และโรงเรียนวัดนิเวศวุฒาราม จังหวัดนครสวรรค์
เมื่อวันพฤหัสบดีที่ 30 สิงหาคม 2561 ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ลงพื้นที่ตรวจเยี่ยมโรงเรียนในโครงการโรงเรียนร่วมพัฒนา (Partnership School) ที่โรงเรียนวัดสิงห์ จังหวัดชัยนาท และโรงเรียนวัดนิเวศวุฒาราม จังหวัดนครสวรรค์
ศ.คลินิก นพ.อุดม คชินทรรมช.ศึกษาธิการกล่าวถึงการเดินทางมาตรวจเยี่ยมและติดตามการดําเนินงานของโรงเรียนวัดสิงห์และโรงเรียนวัดนิเวศวุฒารามในครั้งนี้ เพื่อเยี่ยมเยียนและให้กําลังใจโรงเรียนทั้งสองแห่งที่ได้รับคัดเลือกเป็นโรงเรียนที่เข้าร่วมโครงการโรงเรียนร่วมพัฒนา (Partnership School) ในระยะแรกทั่วประเทศ 50 โรงเรียน ซึ่งต่อยอดมาจากโครงการโรงเรียนสานพลังประชารัฐ โดยรูปแบบการดําเนินงานของโรงเรียนร่วมพัฒนามุ่งเน้นความคล่องตัวในการบริหารจัดการ เพื่อพัฒนาต่อยอดการยกระดับคุณภาพการศึกษา เพิ่มผลสัมฤทธิ์ทางการศึกษาเพื่อสร้างคนไทย 4.0 รองรับการเปลี่ยนแปลงของประเทศและสังคมโลกในอนาคต ด้วยการส่งเสริมให้ทุกภาคส่วนเข้ามามีส่วนร่วมในการจัดการศึกษา เพราะการศึกษาไม่ใช่ของกระทรวงศึกษาธิการเพียงหน่วยงานเดียว แต่เป็นความรับผิดชอบของพ่อแม่ ผู้ปกครอง ชุมชน องค์การปกครองส่วนท้องถิ่น และภาคเอกชนด้วย
อีกทั้งหลักการสําคัญของโครงการโรงเรียนร่วมพัฒนา (Partnership School) จะต้องมีความคล่องตัวและสามารถบริหารจัดการโรงเรียน ภายใต้ความร่วมมือของผู้มีส่วนเกี่ยวข้องในพื้นที่และชุมชน โดยมีความอิสระ 3 ส่วน คือ
อิสระในการออกแบบหลักสูตร ในสัดส่วนร้อยละ 30 ของเวลาเรียน ซึ่งจะทําให้เป็นโรงเรียนต้นแบบที่จะสร้างอนาคตสร้างอาชีพให้กับนักเรียน เชื่อมโยงและร่วมแก้ปัญหาของชุมชน
อิสระในการออกแบบจัดการเรียนการสอน โดยเน้นการคิดวิเคราะห์ ครูต้องปรับรูปแบบการเรียนการสอนที่ต้องหมั่นตั้งคําถามเพื่อกระตุ้นให้นักเรียนได้ฝึกคิด จากนั้นจึงใช้ประโยชน์จากการเรียนรู้จากประสบการณ์จริง พานักเรียนมาเรียนของจริงในสถานที่จริง หรือสถานประกอบการ หรือชุมชน สามารถบูรณาการการเรียนการสอนในวิชาต่าง ๆ ได้ในเวลาเดียวกัน
อิสระในการบริหารจัดการโดยรูปแบบของโรงเรียนร่วมพัฒนามีความพิเศษคือ ขึ้นตรงกับเลขาธิการคณะกรรมการการศึกษาขั้นพื้นฐานโดยตรง มีการปลดล็อคระเบียบต่าง ๆ ให้มีความคล่องตัวมากขึ้น มีคณะกรรมการสถานศึกษาที่มาจากผู้แทน 4 ฝ่ายเข้ามาช่วยบริหารจัดการ คือ ภาคประชาสังคม ท้องถิ่น ภาคเอกชน และมหาวิทยาลัยในพื้นที่เป็นพี่เลี้ยง โดยมีผู้แทนภาคเอกชนเป็นประธานกรรมการสถานศึกษา เพื่อจะได้นําแนวคิดการทํางานแบบใหม่ ๆ ที่ทันสมัยเข้ามาช่วยเพิ่มประสิทธิภาพการบริหารโรงเรียนให้ไปสู่เป้าหมายได้รวดเร็วยิ่งขึ้น ส่วนผู้อํานวยการสํานักงานเขตพื้นที่การศึกษาและสํานักงานศึกษาธิการจังหวัด จะมีบทบาทในการช่วยส่งเสริมสนับสนุนงานในด้านต่าง ๆ ให้สําเร็จลุล่วง ถือเป็นจุดเริ่มต้นสนองตอบต่อรัฐธรรมนูญแห่งราชอาณาจักรไทย พ.ศ. 2561 ที่ระบุไว้ว่า "...จัดให้มีการร่วมมือกันระหว่างรัฐ องค์กรปกครองส่วนท้องถิ่น ภาคเอกชน ในการจัดการศึกษาทุกระดับ และ โดยรัฐมีหน้าที่ดําเนินการ กํากับ ส่งเสริม และสนับสนุนให้การจัดการศึกษาดังกล่าว มีคุณภาพและได้มาตรฐานสากล..."
"โรงเรียนร่วมพัฒนาจึงเปรียบเสมือนหัวขบวนในการขับเคลื่อนการปฏิรูปการศึกษา เพื่อช่วยลดความเหลื่อมล้ําทางการศึกษาของโรงเรียนในพื้นที่รอบนอก ให้มีคุณภาพใกล้เคียงกับโรงเรียนในเมือง หรือโรงเรียนชั้นนําในกรุงเทพฯ เพื่อให้ลูกหลานได้เรียนในโรงเรียนคุณภาพใกล้บ้าน ซึ่งจะช่วยให้เกิดความอบอุ่นในครอบครัว คาดหวังว่าในอนาคตข้างหน้า โรงเรียนที่ดีมีคุณภาพจะกระจายออกไปในทุกพื้นที่มากขึ้นส่วนจะประสบผลสําเร็จตามเป้าหมายที่ตั้งไว้หรือไม่นั้น ขึ้นอยู่กับความร่วมมือของทุกฝ่าย เพื่อทําให้โรงเรียนร่วมพัฒนาเป็นสถานที่เตรียมอนาคตและเตรียมอาชีพให้ลูกหลานเยาวชน รวมทั้งเชื่อมโยงกับการพัฒนาคุณภาพชีวิตของคนในชุมชน และเป็นศูนย์การเรียนรู้ของคนทุกช่วงวัยที่มีคุณภาพอย่างแท้จริง" รมช.ศึกษาธิการ กล่าว
1) โรงเรียนวัดสิงห์ อ.วัดสิงห์ จ.ชัยนาท
สังกัดสํานักงานเขตพื้นที่การศึกษามัธยมศึกษา เขต 5
ศ.คลินิก นพ.อุดม คชินทร รมช.ศึกษาธิการกล่าวขอบคุณบริษัท ไทยเบฟเวอเรจ จํากัด (มหาชน) ที่เข้ามามีส่วนร่วมและสนับสนุนโรงเรียนร่วมพัฒนาทั้ง 16 แห่ง ในภูมิภาคต่าง ๆ ด้วยการสนับสนุนงบประมาณเพิ่มเติมจากงบประมาณของกระทรวงศึกษาธิการที่มีจํากัด และขอให้ร่วมกันผลักดันและขยายผลรูปแบบการดําเนินงานของโรงเรียนร่วมพัฒนาไปยังโรงเรียนต่าง ๆ ทั่วประเทศด้วย
นายดุสิต เขมะศักดิ์ชัย ที่ปรึกษากรรมการผู้อํานวยการใหญ่ บริษัทไทยเบฟเวอเรจ จํากัด (มหาชน)กล่าวว่า ในนามของ บมจ.ไทยเบฟเวอเรจ และในฐานะศิษย์เก่าโรงเรียนวัดสิงห์ มีความยินดีที่จะช่วยประสานงานและบูรณาการด้านต่าง ๆ ตามแนวทางของโครงการโรงเรียนร่วมพัฒนาอย่างเต็มที่ โดยจะนําหลักคิดการพัฒนาคนให้เป็นคนที่มีคุณภาพ 3 ประการ ของนายฐาปน สิริวัฒนภักดี กรรมการผู้อํานวยการใหญ่บมจ.ไทยเบฟเวอเรจใช้ประกอบเป็นแนวทางในการดําเนินงานร่วมกัน คือ
1) ทักษะชีวิตซึ่งเป็นสิ่งสําคัญสําหรับการดํารงชีวิตอยู่ในสังคม
2) ทักษะอาชีพเพื่อให้เด็กจบการศึกษาแล้วมีอาชีพติดตัว เพราะเราไม่สามารถคาดการณ์อาชีพในอนาคตได้ทั้งหมด หากมีความรู้เรื่องอาชีพตั้งแต่เด็กจะเป็นผลดีกับเด็กอย่างที่สุด
3) คุณธรรมและจริยธรรมซึ่งเป็นสิ่งที่จะทําให้เด็กเป็นคนเก่งและคนดีของสังคมต่อไป ส่วนการเรียนรู้ทางวิชาการ ของโรงเรียนวัดสิงห์ก็มีความเข้มแข็งมาอย่างต่อเนื่อง อีกทั้งยังได้รับการสนับสนุนจากกระทรวงศึกษาธิการ ภาคเอกชน และชุมชน ที่มีความมุ่งมั่นต้องการพัฒนาโรงเรียนอย่างจริงจัง ก็จะทําให้โรงเรียนวัดสิงห์เป็นต้นแบบของโรงเรียนร่วมพัฒนาที่ประสบผลสําเร็จได้
นายเกษม เกตุดี ผู้อํานวยการโรงเรียนวัดสิงห์กล่าวว่า โรงเรียนวัดสิงห์มีแนวทางการบริหารและการจัดการโดยใช้นวัตกรรมการบริหารจัดการศึกษา Watsing Model ผ่านโครงการที่สําคัญต่าง ๆ ซึ่งได้นําเสนอและได้รับความร่วมมือจากบมจ.ไทยเบฟเวอเรจอาทิ
- โครงการ OTOP Juniorโดยมีการตั้งชมรมและนําวัสดุ/วัตถุดิบที่มีอยู่ในบริเวณโรงเรียนทั้งป่ากล้วยและป่าไผ่ มาพัฒนาเป็นผลิตภัณฑ์เพื่อฝึกทักษะอาชีพให้นักเรียน และในอนาคตจะนําผลิตภัณฑ์ดังกล่าวมาทําเป็นสินค้าโอท็อปของโรงเรียนเพื่อจําหน่าย เกิดการสร้างรายได้ให้นักเรียนต่อไป
- โครงการพัฒนาภูมิทัศน์เพื่อถวายเป็นพระราชกุศลแด่สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9
- โครงการอ่านเถิดเด็กไทยอ่านถวายเจ้าฟ้านักอ่าน (Read Thai) โดยส่งเสริมให้เด็กใช้เวลาว่างหลังอาหารกลางวัน 15 นาที อ่านหนังสือที่มีประโยชน์ และมีครูบรรณารักษ์และครูภาษาไทยดูแลให้คําแนะนํา
- โครงการส่งเสริมอาชีพประดิษฐ์ผลิตภัณฑ์จากวัสดุธรรมชาติเป็นโครงการที่ดําเนินมาอย่างต่อเนื่อง โดยใช้วัสดุไม้จักสานเป็นหลัก ร่วมกับผักตบชวา ใบตาล ลดการใช้พลาสติก เพื่อรักษาสิ่งแวดล้อม ซึ่งที่ผ่านมาได้นําผลงานไปประกวดในงานศิลปหัตถกรรมนักเรียน และเป็นตัวแทนแข่งขันในระดับชาติ
- โครงการศูนย์เรียนรู้ด้านกีฏวิทยา​เพื่อศึกษาวงจรชีวิตของแมลง เชื่อมโยงกับวิชาชีววิทยา
- โครงการพัฒนาศักยภาพนักเรียนด้านกีฬาวอลเลย์บอลโดยนักเรียนโรงเรียนวัดสิงห์มีความสามารถด้านกีฬาวอลเลย์บอล และได้รับคัดเลือกเป็นตัวแทนแข่งขันจนได้รับรางวัลจํานวนมาก
สําหรับสิ่งที่จะขอรับการสนับสนุน เช่น พาหนะของโรงเรียนที่มีอายุการใช้งานนาน ส่งผลถึงความปลอดภัยของครูและเด็กเมื่อเดินทางไปแข่งขันกีฬาหรือร่วมกิจกรรมต่าง ๆ, การขาดแคลนสื่อและอุปกรณ์การเรียนการสอนที่ทันสมัย เช่น คอมพิวเตอร์ โปรเจ็กเตอร์ เป็นต้น
2. โรงเรียนวัดนิเวศวุฒารามอ.เมืองนครสวรรค์
สังกัดสํานักงานเขตพื้นที่การศึกษาประถมศึกษานครสวรรค์ เขต 1
ศ.คลินิก นพ.อุดม คชินทร รมช.ศึกษาธิการกล่าวขอบคุณธนาคารกรุงเทพ จํากัด (มหาชน) นําโดยคุณกิติพงษ์ ลิ่วเฉลิมวงศ์ ผู้จัดการภาคกลาง และคณะผู้บริหาร-เจ้าหน้าที่ ตลอดจนผู้แทนจากมหาวิทยาลัยราชภัฏนครสวรรค์ คณะกรรมการสถานศึกษาขั้นพื้นฐาน เครือข่ายผู้ปกครอง ผู้นําชุมชน นักเรียน และภาคีเครือข่ายต่าง ๆ ทั้งภาครัฐและเอกชนที่เข้ามาช่วยส่งเสริมสนับสนุนและร่วมมือดําเนินโครงการของโรงเรียนนี้โดยเฉพาะอย่างยิ่งธนาคารกรุงเทพ จํากัด (มหาชน) ที่มีส่วนสําคัญช่วยสนับสนุนงบประมาณเพิ่มเติม เพื่อผลักดันและขยายผลรูปแบบการดําเนินงานของโรงเรียนร่วมพัฒนา
คุณกิติพงษ์ ลิ่วเฉลิมวงศ์ ผู้จัดการภาคกลางธนาคารกรุงเทพ จํากัด (มหาชน)กล่าวว่า สิ่งสําคัญต่อความสําเร็จในการจัดการศึกษาให้มีคุณภาพคือ นอกจากเด็กจะสามารถอ่านออกเขียนได้แล้ว จะต้องเข้าใจความหมายด้วย จากการประเมินผลการทดสอบPISAที่ผ่านมา ทําให้เห็นว่าเด็กไทยสามารถอ่านออกเขียนได้ แต่ไม่เข้าใจความหมาย มีจํานวนมากถึง 30%ในขณะที่ประเทศเพื่อนบ้านใกล้เคียงมีความก้าวหน้าไปมาก โดยเฉพาะเวียดนามที่มีจํานวนเพียง 8%เท่านั้น ดังนั้น เมื่อเราเห็นปัญหาเหล่านี้ ก็ควรช่วยกันหาแนวทางเพื่อให้เด็กอยากเรียนหนังสือในสิ่งที่ชอบ ไม่ถูกบังคับ ไม่ใช่เรียนเพื่อสอบ การที่ภาคเอกชนเข้ามาช่วยบริหารจัดการแทนภาครัฐ เป็นสิ่งที่หลายประเทศเคยดําเนินการมาจนประสบความสําเร็จแล้ว เช่น ประเทศชิลี ภายในระยะเวลา 5 ปีเท่านั้น เห็นผลการเปลี่ยนแปลงอย่างเป็นรูปธรรมที่นําไปสู่ผลสัมฤทธิ์การจัดการศึกษาที่สูงขึ้น
ทั้งนี้ ต้องการให้โรงเรียนให้ความสําคัญกับการพัฒนาทักษะชีวิตให้นักเรียนไม่ว่าจะเป็นกิจกรรมต่าง ๆ เช่น ทําความสะอาดห้องน้ํา หรือพื้นที่โรงเรียน เพราะเมื่อเด็กกลับไปบ้านจะนําทักษะเหล่านี้ไปช่วยพ่อแม่ผู้ปกครองได้
อีกเรื่องที่อยากฝากไปถึงโรงเรียนคือ ช่วยกันคิดแนวทางขับเคลื่อนโรงเรียนใน 5 ปีข้างหน้าว่าควรจะเป็นอย่างไร วางPositioningของโรงเรียนเอาไว้ เพื่อให้ทุกฝ่ายร่วมกันดําเนินการไปสู่เป้าหมาย
นายสุมล สุมังเกษตร ผู้อํานวยการโรงเรียนวัดนิเวศวุฒารามกล่าวว่า โรงเรียนมีโครงการจุดเด่นที่คือ การแปรรูปอาหาร โดยเฉพาะอย่างยิ่งฝรั่งปลอดสารพิษตามแนวคิดของเศรษฐกิจพอเพียง การแปรรูปฝรั่งพันธุ์กิมจู ซึ่งถือว่าเป็นพันธุ์ที่อร่อยที่สุดของโลก เพราะสภาพดินในพื้นที่เป็นดินทรายมูล เหมาะแก่การปลูกฝรั่งพันธุ์นี้ นอกจากนี้โรงเรียนยังให้นักเรียนช่วยทําน้ําสมุนไพร เห็ดแปรรูป ซึ่งโรงเรียนมีโรงเห็ดนางฟ้า การปลูกมะนาววงบ่อ โดยมุ่งเน้นให้นักเรียนปฏิบัติจริงจากการเรียนการสอนในพื้นที่จริงและในชุมชน
ในการตรวจเยี่ยมครั้งนี้ มีผู้มีเกียรติเข้าร่วม อาทิ นายดุสิต เขมะศักดิ์ชัย ที่ปรึกษากรรมการผู้อํานวยการใหญ่ บริษัท ไทยเบฟเวอเรจ จํากัด (มหาชน) และคณะทํางาน,นายกิติพงษ์ ลิ่วเฉลิมวงศ์ ผู้จัดการภาคกลางธนาคารกรุงเทพ จํากัด (มหาชน) และคณะทํางาน,นายสนิท แย้มเกษร ผู้ช่วยเลขาธิการคณะกรรมการการศึกษาขั้นพื้นฐาน, รองผู้ว่าราชการจังหวัดชัยนาท-นครสวรรค์, นายวีระ แข็งกสิการ รองศึกษาธิการภาค 2, นายธวัช แซ่ฮ่ํา ผู้อํานวยการสํานักงานเขตพื้นที่การศึกษามัธยมศึกษา เขต 15 ปฏิบัติหน้าที่ในตําแหน่งผู้อํานวยการสํานักงานเขตพื้นที่การศึกษามัธยมศึกษา เขต 5, นายสมบูรณ์ ศรีวิชาสร้อย ผู้อํานวยการสํานักงานเขตพื้นที่การศึกษาประถมศึกษานครสวรรค์ เขต 1พร้อมด้วยผู้บริหารกระทรวงกระทรวงศึกษาธิการ ผู้อํานวยการโรงเรียน คณะครู ผู้ปกครอง นักเรียน คณะกรรมการสถานศึกษาขั้นพื้นฐาน ตลอดจนผู้นําชุมชน
Writtenbyอรพรรณ ฤทธิ์มั่น,บัลลังก์ โรหิตเสถียร
Photo Creditอิทธิพล รุ่งก่อน, ธนภัทร จันทร์ห้างหว้า
Rewriterนวรัตน์ รามสูต
Editorบัลลังก์ โรหิตเสถียร